Les Biblioteques Municipals celebren el Dia Internacional dels Museus
2025-07-24

El pròxim 18 de maig se celebra el Dia Internacional dels Museus i, quina millor manera de commemorar aquesta data que amb una animació lectora proposada des de l’equip de les Biblioteques Municipals de Burjassot. Aqueix mateix dia, a les 18.00 hores, la cita serà a la Biblioteca Infantil on es preguntarà als participants en l’activitat, què és allò que cap en un museu.

L’activitat Què cap en un museu? té com a objectiu explicar als xiquets i xiquetes presents l’amplitud que té el concepte de museu i què es pot trobar en cadascun d’ells ja que n’hi ha museus de temàtiques molt diverses.

Per a començar l’activitat, es convidarà als participants a reflexionar amb preguntes senzilles com, què se celebra en aqueix dia tan assenyalat per al món de la cultura, què és un museu o si han visitat algun, entre altres qüestions. A continuació es durà a terme la lectura del conte il·lustrat “El museu de Tronquito”, escrit per Ashild Kanstad Johnsen, en el qual el protagonista recull objectes quotidians amb els quals acaba muntant un enorme museu a la seua casa. En acabar el conte, es farà el mateix amb objectes de la biblioteca, imaginant quines històries poden contar i creant un particular museu.

Per a acabar l’activitat, es convidarà a cada participant a pensar sobre de què faria el seu propi museu: amb les seues col·leccions d’objectes, amb els seus gustos, amb aquelles coses que voldrien ensenyar als altres…es deixarà un temps perquè dibuixen un fullet, un marcapàgines o un mapa amb el seu museu per a després explicar la seua elecció.